Spoštovani starši,

v ponedeljek, **25. 5. 2020,** se naši devetošolci vračajo v šolske klopi. Da bo naše dolgo pričakovano vnovično druženje varno in prijetno, bomo morali upoštevati določena navodila s strani MIZŠ, ZRSŠ in NIJZ.

* **Devetošolci točno ob 9.00 počakajo pred glavnim vhodom.** Ob tem nujno upoštevajo **črte za distanco**. Razporedijo se v tri kolone, in sicer glede na to, v kateri manjši učni skupini so.
* **Tako počakajo na učitelje, ki jih bomo pospremili do razredov.**
* **Ker se šolskih garderobnih omaric ne uporablja, učenci vstopijo v učilnico obuti in oblečeni.** Prav zato naj bodo njihova oblačila in obutev čim udobnejša. Oblačila naj kombinirajo tako, da se bodo lahko ob vročini slekli ali ob ohladitvi toplo oblekli.
* Za učence je **uporaba zaščitnih mask nujna na šolskih hodnikih**, v razredu pa niso potrebne. Prav zato priporočamo uporabo športnega šala ali rutke.
* **Pouk bo ves čas potekal v isti učilnici**; učenci 1. manjše učne skupine bodo v učilnici fizike, učenci 2. manjše učne skupine v učilnici angleščine 1 in učenci 3. učne skupine v učilnici matematike 1. Učitelji bomo med skupinami prehajali.
* Učenci bodo **urnike prejeli po e-pošti**. Pouk bo vsak dan potekal **od 9.00 do 14.00**, ko bo **kosilo**.
* V ponedeljek, 25. 5., učenci prinesejo **s seboj le zvezke in peresnice s pisalnim priborom**. Učbenike in ostale potrebščine pustijo doma. V peresnici naj bodo vse potrebščine, ki jih potrebujejo, saj si jih ne bodo mogli izposojati.
* Doma se z otroki še enkrat pogovorite o pomenu ohranjanja varnostne razdalje, umivanja rok, higiene kašlja in doslednega upoštevanja navodil učiteljev.
* V primeru, da izjave, ki jo otrok potrebuje ob vstopu v šolo, še niste poslali razredničarkama, naj jo ima vaš otrok s seboj.

Vsi na šoli se bomo po svojih najboljših močeh trudili, da se bodo otroci kljub določenim omejitvam počutili varno in prijetno. Za podporo in razumevanje pa se že vnaprej zahvaljujemo vam, starši. Bodimo si v podporo in ostanimo povezani.

V Ljubljani, 22. 5. 2020 Učitelji in ravnateljica Rebeka Velak